钦定古今图书集成/明伦汇编/氏族典/第258卷 > 王懿
## 钦定古今图书集成/明伦汇编/氏族典/第258卷 > 王懿

按《宋书王懿传》，“懿字仲德，太原祁人。自言汉司徒元
弟幽州刺史懋七世孙也。祖宏，事石季龙。父苗，事苻
坚，皆为二千石。仲德少沉审，有意略。苻氏之败，年十
七，与兄叡同起义兵，与慕容垂战败，被重创，走与家
属相失。路经大泽，会水潦暴至，莫知所如，有白狼至
前，衔仲德衣，因渡水与叡相及。至滑台，复为翟辽所”
留，使为将帅。积年，仲德欲南归，乃奔泰山。晋太元末，
徙居彭城。兄弟名犯晋宣、元二帝讳，并以字行。叡字
元德，果敢有智略，武帝甚知之，告以义举，使于都下
袭桓元。事泄，为元所诛，仲德奔窜。会义军克建业，仲
德抱元德子方回出候武帝，帝于马上抱方回，与仲
德相对泣，以为中兵参军。武帝伐广固，仲德为前锋，
大小二十馀战，每战辄克。及卢循寇逼，帝北伐始还，
众议并欲迁都，仲德正色曰：“天子当阳而治，明公新
建大功，妖贼豕突，将自奔散。今自投草间，则同之匹
夫。匹夫号令，何以威物。”帝悦之，以仲德屯越城。及贼
自蔡洲南走，仲德功冠诸将，封新淦县侯。义熙十二
年北伐，进加冀州刺史。长安平，武帝欲迁都洛阳，仲
德曰：“今暴师日久，士有归心，固当以建业为王基，俟
文轨大同，然后议之可也。”帝深纳之。武帝受命，累迁
徐州刺史，加都督。元嘉三年，进号安北将军，与到彦
之北伐，还至彭城，免官。九年，又为徐州刺史。十三年，
进号镇北大将军。十五年卒，谥曰桓侯。子正修嗣，为
家僮所杀。